ג'יי זי

ראשית חייו

ג'יי נולד וגדל בברוקלין באחת משכונות המצוקה בניו יורק שם החל לעסוק במוזיקה. כבר בגיל צעיר החל לנסות את מזלו כראפר ברחובות ניו יורק, שם כונה על ידי חבריו ג'אזי (כינוי שהפך בהמשך לג'יי זי). ב-1990 הוא החל את דרכו המוזיקלית, כשהתארח באלבומיהם של חברו ג'אז ושל Original Flavour, אולם לא הצליח לפרוץ דרך לקריירה עצמאית. בשנת 1995 הוא הוציא את הסינגל "In My Lifetime" שזיכה אותו בהצלחה מקומית, ושנה מאוחר יותר הוציא בעקבותיו את אלבום הבכורה שלו, Reasonable Doubt.

1995-97: Reasonable Doubt ו-In My Lifetime, Vol. 1

אלבום הבכורה של ג'יי זי הניב את שני הלהיטים "Ain’t No Nigga ,Dead Presidents" (עם פוקסי בראון) ו-"Can’t Knock Da Hustle", והגיע למעמד של אלבום זהב. ב-1997 הוכיח הצעד הכלכלי את עצמו וג'יי זי הגיע למעמד של כוכב-על כשאלבומו השני, "In My Lifetime, Vol. 1", הגיע לפלטינה תוך מספר שבועות מיום הוצאתו. גם השתתפותם של כוכבים כמו פאף דאדי, ליל קים, בלאקסטריט והמפיק די ג'יי פרמייר מגאנג סטאר תרמה להצלחת האלבום. האלבום רק המשיך את ההצלחה של ג'יי בעולם הראפ.

1998-99

שנה לאחר מכן יצא אלבומו השלישי של ג'יי-זי, "Vol. 2: Hard Knock Life", שזכה להצלחה עצומה ושלט במצעדי המכירות בארצות הברית במשך שבועות. שיר הנושא, "Hard Knock Life", שהיה הסינגל המצליח ביותר שלו כסולן, כלל שימוש מפתיע ומדבק במשפט מוזיקלי מתוך המחזמר "אנני", וכך, דווקא בעזרת שירן של היתומות הלבנות המפורסמות ביותר שייצרה ברודוויי, הצליח ג'יי-זי להעביר את מחאתו החברתית על מצב הילדים השחורים בגטו. כמו בקודמו, גם באלבום זה התארחו כוכבים רבים מזירת הראפ כמו די.ג'יי פרמייר, מפיק העל טימבאלנד, הראפר DMX ופוקסי בראון.
בדצמבר 1999 הוציא את אלבומו הרביעי, "Vol 3: Life and Times of S. Carter", בסיועם של המפיקים טימבאלאנד, די ג'יי פרמייר וסוויט ביטס. האלבום לא זכה להצלחה מסחרית רבה כשל קודמיו, אך סייע לו לשמור על מעמדו בפסגת תעשיית ההיפ-הופ של ארצות הברית.

2000: The Dynasty: Roc La Familia

בשנת 2000 הוציא ג'יי-זי את אלבומו החמישי, "The Dynesty: Roc La Familia". הסינגל הראשון מתוכו, "(I Just Wanna Love U (Give It 2 Me", הגיע לעשרת הגדולים ברחבי העולם. שלא כבקודמו, שיתף ג'יי-זי רבים מאמני חברת התקליטים שלו בעשייה המוזיקלית ובהקלטת האלבום. שינוי זה השתלם, והאלבום נמכר במיליוני עותקים.

2001-2004: האלבומים הבאים

בשנת 2001 הוציא את "Blueprint". אלבום זה כלל סימפולים של ג'ים מוריסון (בשיר "Take Over"), הג'קסונים ובובי בלאנד, והפקה של קניה וסט, שבאותה העת היה מפיק לא ידוע. באלבום התארח אמינם, בשיר "Renegade". שנה אחר כך הוציא את "Blueprint2 - The Gift and the Curse", אלבום כפול עם אורחים מכובדים דוגמת לני קרביץ, ד"ר דרה, ובת זוגו של ג'יי זי, ביונסה נואלס, שביצעה עמו את הדואט המצליח "בוני וקלייד 03'". בשנת 2003 הוציא את "Blueprint 2.1", גרסה מקוצרת של האלבום הכפול.
ב-2003, הוציא ג'יי זי את מה שהכריז עליו כאלבומו האחרון: "The Black Album" ("האלבום השחור").
בפברואר 2004 זכה ג'יי זי למחמאה ממעריציו - די.ג'יי בשם "Dangermouse" הוציא את האלבום האפור, שחיבר בין האלבום השחור שלו לבין האלבום הלבן של הביטלס.
בנובמבר 2004 התאחד ג'יי זי עם הרכב הרוק המצליח לינקין פארק וביחד הוציאו את אלבום הרמיקסים "Collision Course" שכלל שילוב בין סגנון הלהקה לסגנונו של ג'יי זי וזכה להצלחה רבה.
אחד מלהיטי האלבום היה הסינגל "Numb\Encore" שזכה להצלחה רבה בכל המצעדים וזכה בטקס פרסי הגראמי 2006 בקטגוריית שיר הראפ הטוב ביותר, ובטקס ביצעו לינקין פארק וג'יי זי בהופעה מרשימה בדואט עם סולן הביטלס פול מקרטני את השיר "Numb\Encore" ביחד עם שירם של הביטלס, "Yesterday".

2005-2007: הפרישה והחזרה

בשנת 2005 החליט ג'יי זי להפסיק להקליט, והוא התמנה לנשיא חברת התקליטים דאף ג'אם. ג'יי-זי הכריז בראיונות השונים כי הוא משועמם ומעוניין לנסות דברים אחרים. עם זאת, ב-21 בנובמבר 2006 הופץ אלבומו הקאמבק של ג'יי-זי "Kingdom Come". בין המפיקים שעבדו על האלבום: פארל ויליאמס, קניה ווסט, ד"ר דרה וכריס מרטין, סולן קולדפליי.
ב-2007 השתתף בשירה של הזמרת ריהאנה, "Umbrella" מתוך אלבומה "Good Girl Gone Bad" אותו הפיק, שיר זה הגיע למקום הראשון במצעד הבילבורד הוט 100 והפך ללהיט ענק.

2009: The Blueprint 3

ב-8 בספטמבר 2009 יצא אלבומו ה-11 של ג'יי זי "The Blueprint 3", שהוא המשך לסדרת האלבומים "Blueprint" שיצאו ב-2001 וב-2002. הסינגל הראשון, "D.O.A. (Death of Auto-Tune)", שבו ג'יי זי מדבר ומלכלך על תופעת האוטו-טיון בקרב ראפרים וזמרי R&B (כגון טי-פיין, ליל ויין, אר קלי ועוד), הגיע למקום 24 במצעד הבילבורד. בהשראת השיר הוציא לאור הזמר טריי סונגז רמיקס בשם "Death of Autotune Kellz" שבו הוא יורד על הזמר אר קלי בגלל שימושו באוטו-טיון. הסינגל השני שיצא לאור הוא היה "Run This Town" ביחד עם קניה ווסט וריהאנה שהגיע למקום השני במצעד הבילבורד ולמקום הראשון במצעד הבריטי. הסינגל השלישי באלבום "Empire State of Mind" בו מתארחת הזמרת אלישה קיז, הסינגל נחשב למצליח ביותר באלבום, הגיע למקום הראשון במצעד הבילבורד הוט 100, והיה לסינגל הראשון של ג'יי זי שהגיע למקום הראשון במצעד מאז 2007, כשהשתתף בשיר "Umbrella" עם ריהאנה. הסינגלים נוספים שיצאו באלבום הם "On to the Next One" עם סוויט ביטס הסינגל הוא הסינגל הרביעי של ג'יי זי, ו"Young Forever" עם מר הודסון שהוא חידוש של להיט מ-1984 בשם "Forever Young".ראפרים וזמרים נוספים שמופיעים באלבום הם יאנג ג'יזי, דרייק, קיד קאדי, פארל ויליאמס ועוד.

2013: Magna Carta Holy Grail

ב-4 ביולי 2013 יצא לאור אלבום האולפן ה-12 של ג'יי זי, "Magna Carta Holy Grail".

2017: 4:44

ב-30 ביולי 2017 יצא לאור אלבום האולפן ה-13 של ג'יי זי, "4:44"

חיים אישיים

הזמרת ביונסה היא בת זוגו של ג'יי זי משנת 2002. השניים נישאו ב-4 באפריל 2008.
ב-29 באוגוסט 2011, במהלך טקס ה-VMA שבו השתתפה אשתו ביונסה, היא הודיעה כי השניים מצפים לילד ראשון.
ב-7 בינואר 2012 ילדה ביונסה את בתם, בלו אייבי קרטר.
ב-1 בפברואר 2017 הודיעה אשתו ביונסה ברשת החברתית "אינסטגרם" שהשניים מצפים לתאומים, שנולדו במהלך חודש יוני. ב-13 ביוני ילדה ביונסה בן ובת בשם רומי וסיר בלוס אנג'לס שבקליפורניה.
נכון לשנת 2019, הונו של ג'יי זי מוערך בכמיליארד דולר.